runetrust/blame-folketinget-dk huggingface dataset:
Nick Hækkerup (S), 2009-05-28:
Der skete så det umiddelbart efter, at regeringen sammen med Dansk Folkeparti valgte at lave en snæver aftale, og så efterfølgende kritiserer man Socialdemokratiet og SF for at have valgt at holde dørene åbne, for at have valgt at give demokratiet en chance, for at have valgt at tro på det bedste i mennesket, for at have valgt at sige til borgerne i Danmark: Ja, vi vil gerne være med til at forhandle det her, vi vil gerne være med til at lave en god skattereform, vi vil gerne være med til at lave en skattereform til glæde for jer alle sammen.
Hans Kristian Skibby (DF), 2010-01-28:
Nu skal jeg jo ikke konkludere, hvordan den socialdemokratiske ordfører lytter med sine ører, men jeg synes nu nok, at jeg var rimelig kradsbørstig med hensyn til konklusionerne om den måde, som det var foregået på siden den 1. november 2005, hvor vi har kunnet se en stigning.
Esben Lunde Larsen (V), 2017-01-18:
Det er muligt, at vi ender med at afvise alle forslag, hvis de ikke kan lade sig gøre i deres sammenhæng eller lignende, men hvis spørgeren har en vis realisme, hvad angår forslagene og deres måde at blive implementeret på, så vil jeg bestemt ikke afvise, at man kan forestille sig alternative modeller for det her.
Morten Messerschmidt (DF), 2020-11-17:
Men hr. Jan E. Jørgensen har jo fuldstændig ret i, at det her vanvittige indgreb både juridisk, politisk og økonomisk – som regeringen alene med den yderste venstrefløj har fået igennem – er ekspropriativt, og derfor er det erstatning, og derfor skal EU bare blande sig udenom.
Jann Sjursen (KD), 2004-04-13:
Men lad mig så sige, at ud over at fokusere på, hvor meget vi i bogstavelig forstand giver i kontant udviklingsbistand, så er det altså også vigtigt, og det er en af baggrundene for det her beslutningsforslag, at vi fokuserer på indholdet og på kvaliteten af vores udviklingsbistand.
Pernille Blach Hansen (S), 2003-05-12:
Vi er derfor overbeviste om, at denne her tænkepause er nødvendig, men vi er faktisk også overbeviste om, at det ikke er nok bare med en tænkepause og en evaluering. Vi ønsker, at den skal finde sted, indtil man har fået nogle mere dækkende regler på plads.
Liv Holm Andersen (RV), 2014-11-25:
I Radikale Venstre er det vores holdning, at det her råd bør bevares i sin nuværende form, både fordi fri forskning simpelt hen er så værdifuldt og så væsentligt for, at vores forskere kan få lov til at afprøve nyt, og sådan at vi kan talentudvikle og skabe synergi på forskningsområdet og få forskningsmæssige gennembrud, men også, fordi rådet rent faktisk lige har fået rigtig gode evalueringer.
Per Clausen (EL), 2006-02-08:
Jeg synes, det kunne være spændende at høre, om det slet ikke gør noget indtryk på hr. Martin Henriksen, at både når vi snakker om projektarbejde og gruppearbejde, og når vi snakker om gruppeeksamener, så er det noget, der har bredt sig fra RUC og Aalborg Universitet, der, dengang det hed AUC, jo sikkert også var en ideologisk skidt sag set med hr. Martin Henriksens øjne.
Anni Matthiesen (V), 2018-10-09:
Det kan bl.a. være med til at sikre, at de udvikler deres dansksproglige kompetencer og bliver mere læringsparate, inden de skal starte i skole, og det kan være med til at klæde dem væsentlig bedre på til også at kunne begå sig bedre i skolen, men for den sags skyld også i det videre forløb, eventuelt i uddannelsessystemet eller på arbejdsmarkedet.
Eva Flyvholm (EL), 2016-05-26:
Så sent som i går havde vi en høring, hvor der var adskillige eksperter – militærfolk og økonomer – der pegede på, at økonomien i det her ikke hænger sammen, at det slet ikke er muligt at presse f.eks. piloterne til at arbejde så meget, som det her forudsætter, og at der slet ikke er det store råderum til stede, som regeringen har lagt til grund for sin plan.
Else Theill Sørensen (KF), 2004-02-04:
Der har vi hver afgivet vores mening, og det har ført til en afgørelse i Ligningsrådet. Men lad mig sige om det der med, at hr. Jens Peter Vernersen og måske andre fra Socialdemokratiet bliver ved med at stå og sige, at arbejdsgiveren ikke betaler noget: Jo, arbejdsgiveren betaler nøjagtig det samme, men det er bare sådan, at man betaler nogle girokort til TDC, eller hvem det nu er, i stedet for at betale det ind på lønkontoen til medarbejderen.
Anne Grete Holmsgaard (SF), 2007-05-22:
Det bliver ikke mindre betydningsfuldt af, at der er en meget stor byggeaktivitet i de her år, og der bliver også inddraget flere og flere områder, hvor der bliver bygget rigtig meget, og så er det her faktisk vigtigt, for hver eneste gang vi bygger, har vi chancen for enten at tilvælge noget, der har et lavt energiforbrug, eller fravælge noget, der har et lavt energiforbrug.
Alexander Ryle (LA), 2023-05-02:
Lad mig starte med kort at gennemgå de områder, hvor redegørelsen konkluderer, at det går godt – det er jo altid rart at starte med det gode – og det gør det bl.a. i forhold til digital infrastruktur, hvor Danmark er førende i Europa, det vil sige med en hurtig, tilgængelig og billig internetadgang.
Rasmus Helveg Petersen (RV), 2014-02-18:
Jamen det er oplagt, som det også fremgik af mine bemærkninger, at vi lige nu har en lovgivning, som administreres forskelligt i det store antal kommuner og en enkelt kommune, og at vi har et sigte på borgernes retssikkerhed, hvor vi gerne vil have, at reglerne er gennemskuelige og ens for alle.
Karin Gaardsted (S), 2017-09-07:
Jeg kunne faktisk godt tænke mig at vide, om det overhovedet gør indtryk på De Konservative, at sådan en mand som finansdirektøren for Lundbeck, som jo ikke er hr. hvemsomhelst, udtaler, at han synes, at udspillet er for uambitiøst.
Pernille Vigsø Bagge (SF), 2009-03-31:
Det kunne også være rigtig sjovt, hvis Venstre ønskede at vise, at man kan påvirkes af gode argumenter, for ikke at sige håndgribelige beviser på, at det er en rigtig god idé at ændre mening på det her efterhånden grundigt omdiskuterede område.
Mikkel Dencker (DF), 2017-12-01:
Jamen jeg er helt på det rene med, at der er flere skoler i Socialdemokratiet, med hensyn til hvor hurtigt man skal gå i EU-politikken, og der tror jeg nok at dagens ordfører er mere fremme i skoene med hensyn til Europas Forenede Stater, end mange andre medlemmer af Socialdemokratiet er.
Mette Reissmann (S), 2018-05-04:
Den tidligere minister gav i sit svar til min kollega hr. Mattias Tesfaye i marts måned udtryk for, at det ikke var rimeligt, at vi havde den her situation, og han ville derfor drøfte spørgsmålet med netop børne- og socialministeren i løbet af 2018, når resultatet af den føromtalte igangværende undersøgelse af området foreligger.
Peter Hummelgaard (S), 2024-04-18:
Den danske straffuldbyrdelseslov indeholder desuden regler om, at en indsat, der er idømt en fængselsstraf i mere end 6 måneder, efter omstændighederne kan udstationeres til egen bopæl med en elektronisk fodlænke eller til et såkaldt udslusningsfængsel.
Nikolaj Villumsen (EL), 2013-11-12:
Som stedfortræder for hr. Finn Sørensen, som desværre ikke kunne være her, og som er ordfører på området, så skal jeg meddele på hans og Enhedslistens vegne, at Enhedslisten under visse forudsætninger er positive over for lovforslaget, men at en endelig stillingtagen må afvente Lagtingets indstilling.
Morten Bødskov (S), 2004-03-16:
Jeg står her med et udklip fra Politiken den 24. januar i år, og her siger en repræsentant for Dansk Folkeparti - det er ikke engang retsordføreren, det er Dansk Folkepartis næstformand - at Dansk Folkeparti støtter forslaget, Det, der undrer mig, er, at den støtte bliver tilkendegivet vel kun et par måneder efter, at man indgik det politiforlig, som hr. Per Dalgaard nu siger er årsagen til, at man ikke kan støtte forslaget.
Søren Krarup (DF), 2001-12-14:
Det er i forbindelse med dels forsvarsministerens og dels hr. Villy Søvndals hermeneutik, det vil sige deres udlægning af Washingtonerklæringens artikel 5, hvor hr. Villy Søvndal gør et stort nummer ud af, at der i næstsidste linje står, at hver af dem anser disse skridt for nødvendige.
Morten Østergaard (RV), 2015-10-08:
Som vi talte om og diskuterede under valgkampen, er det klart, at en del af attraktionen ved lande som Danmark er, at der er fred, at der er stabilitet, at der er sikkerhed, og at det er et velfærdssamfund, og selvfølgelig er det at foretrække frem for bare at være i et land, hvor ingen af de ting gør sig gældende.
Keld Albrechtsen (EL), 2004-03-10:
Så jeg er helt enig i det, fru Margrete Auken siger, og derfor stemte vi ligesom SF imod den bevilling, som overdrog det til Ørestadsselskabet selv at udvikle et forslag til et videregående projekt. Fru Margrete Aukens spørgsmål til mig vil jeg egentlig sende videre til ministeren, for det her kaos omkring beslutningsprocessen, som man nu sidder i, kunne måske medføre, at man på det her punkt ville være mere åben over for at diskutere, om vi kunne få en uafhængig bedømmelse af de forskellige trafikformer og deres muligheder. Så kunne vi tage stilling på et oplyst grundlag, således at vi får den optimale anvendelse af de midler, vi har, og får bundet det kollektive sammen.
Magnus Heunicke (S), 2020-01-23:
Men når jeg nævner det, er det, fordi det er den løsning, som også giver mening og også kan sikre, at det bliver effektueret i alle de medarbejdergrupper, som vil være relevante, og så man netop ikke står i den situation, at man skal finde ud af, om man skal påbegynde genoplivning eller ikke, og hvad der egentlig er borgerens ønske i den her situation.
Frank Aaen (EL), 2005-11-18:
Vi er naturligvis alle sammen imod de terrorister, det være sig både enkeltpersoner, organisationer og stater, som med bomber og på anden vis slår uskyldige mennesker ihjel, og vi er naturligvis også fuldt indstillet på, at international finansiering af terrorisme så vidt muligt skal stoppes – ingen tvivl om det.
Line Barfod (EL), 2009-11-12:
Det skal de fra civilsamfundet, der står frem, også, for det er fuldstændig afgørende for den her indsats, at man kan se, at vi er et stærkt fællesskab: At vi faktisk beskytter dem, der beskytter demokratiet; at det ikke kun er banderne, der beskytter deres egne, men at det er lige så vigtigt for os andre.
Hans Christian Schmidt (V), 1999-02-26:
Jeg er nødt til at sige, at selv om man her fra talerstolen gerne vil fortælle om, at sådan er det ikke, så vil det være sådan, at begynder man at læse på de sager, kan man se, at sådan afgøres sagerne: at man ikke kan få lov til at have en generationskifteejendom.
Torsten Gejl (ALT), 2022-04-05:
Jeg har nogle gange nævnt det med at blive uafhængig af Putins gas og det med at involvere folket, det med at involvere rigtig mange mennesker i at komme videre med at lave lokale energifællesskaber – lave solcelleanlæg på tagene, folkemøller, varmepumpefællesskaber.
Marianne Stentebjerg (RV), 2001-04-05:
Da sigtet fra Det Radikale Venstre ikke blot er at sørge for, at alle deltager i kristendomsundervisningen, men at alle deltager i kristendomsundervisningen, fordi deres forældre kan se det kloge i det, mener vi, løsningen er oplysning og ikke lovgivning.
Jørn Jespersen (SF), 1999-03-17:
Omvendt bliver jeg så nødt til at spørge: Er ministeren så ikke enig i, at fusionskontrol med mulighed for at forbyde fusioner og opstille betingelser til dem er én måde at bidrage til, at man i nogle situationer skaber konkurrence, og at det ville være godt, hvis vi havde den mulighed, også i den danske lovgivning?
Michael Aastrup Jensen (V), 2008-04-24:
Vi har haft høring, og vi har haft flere debatter i Folketingssalen, men desværre har vi også haft lidt en tendens til at tale mere om processen og om, hvordan modstanderpartierne i Folketinget kunne prøve at kaste grus i maskineriet og måske prøve at få stoppet ratificeringen af Lissabontraktaten, end vi har talt om, hvad Lissabontraktaten egentlig indeholder af gode elementer.
Karsten Lauritzen (V), 2017-03-30:
Alternativet vil så hæve den her grænse fra 10 til 25 pct. for iværksættervirksomheder, fordi man efter Alternativets opfattelse, som det er gengivet i beslutningsforslaget, har vanskeligere ved at tilbyde konkurrencedygtig løn i forhold til etablerede virksomheder.
Mette Frederiksen (S), 2004-11-04:
Men når et flertal i Folketinget har tilkendegivet, at man ønsker at få dækket hele arbejdsmarkedet, og vi i øvrigt også ved, at der er en række medarbejdere på det danske arbejdsmarked, som ikke er dækket af overenskomster, f.eks. de mennesker, der arbejder freelance, hvorfor så egentlig vente?
Anne Grete Holmsgaard (SF), 2007-01-23:
Lad mig så spørge igen, og der er ikke spor teknik i det her: Tror ministeren på, at vi får mere vedvarende energi, hvis man sænker pristilskuddet til biogas, biomasse og vindkraft, når vi ved, at vi ikke har fået det – heller ikke med de aftaler, vi lavede for 3 år siden med regeringen?
René Gade (ALT), 2016-04-01:
Det er helt sikkert, at hvis beslutningsforslaget var et andet; at hvis fremgangsmåden var en anden; at hvis vores historik var en anden, så ville det da med det øjebliksbillede, vi ser med konflikten og Islamisk Stat som organisation, være, fordi man havde bestemt sig for, at man aldrig nogen sinde ville bruge militær, at man kunne sige nej til det her.
Anna-Marie Hansen (S), 2000-04-11:
Og kan den konservative ordfører bekræfte, at arbejdsgiverens udgifter til eksempelvis sundhedsforsikring for de ansatte er fradragsberettigede for arbejdsgiveren som en driftsomkostning, og at arbejdsgiveren faktisk har mulighed for at betale skatten for medarbejderen, således at virksomheden betaler hele medarbejderens skat samtidig med betalingen for sundhedsydelsen?
Søren Søndergaard (EL), 1999-10-07:
Jamen jeg forstår godt Det Konservative Folkepartis ubehag ved at kommentere det her spørgsmål, fordi det jo lige præcis sætter fingeren på det ømme punkt, at man kan ikke gennemføre den EU-politik, som Det Konservative Folkeparti står for, uden at det på et eller andet tidspunkt får konsekvenser for skatte- og afgiftsniveauet.
Poul Nødgaard (DF), 2000-02-10:
Hvis det er tilfældet, ville det så ikke være passende at orientere herom samt give oplysninger om, hvornår arbejdet evt. måtte være færdigt, og hvad ministeren for øvrigt forventer sig af nævnte arbejde? Den udefrakommende påvirkning fra andre religioner skal efter Dansk Folkepartis opfattelse på intet tidspunkt rokke ved vores religion.
Jørn Jespersen (SF), 2004-11-24:
Det er jo klart nok, at de meget store produkter formentlig vil være nemmere at sikre en indsamling af, hvorimod det bliver sværere med mange af de mindre produkter, som folk har en tilbøjelighed til ikke at være klar over indeholder elektronik og derfor bare smider ud i affaldsspanden, at have en høj indsamlingsprocent.
Magnus Heunicke (S), 2020-03-26:
Det er det, man tager ansvar for, og det vil sige, at hvis Folketinget ikke er klar til at tage ansvar for det nu her, og hvis man ikke er det fra Nye Borgerliges side, beklager jeg det, men det er det ansvar, man påtager sig som Folketing – at man giver myndighederne den bemyndigelse til at rykke, præcis når det sker.
Pia Christmas-Møller (KF), 2002-10-03:
Det ville også være besynderligt, eftersom det var os, der tog slaget for at få skattelettelser på dagsordenen. En anden sag, som jeg vil fremhæve i dag, hvor Det Konservative Folkeparti gennem en lang årrække stod ret så alene, er spørgsmålet om amternes nedlæggelse.
Frank Jensen (S), 1998-11-12:
Og af den fremgår det, at grundlaget for, at regeringen traf beslutning om, at der i den nye folketingssamling skulle fremsættes et lovforslag for Folketinget om etablering af en undersøgelseskommission vedrørende Politiets Efterretningstjeneste, var, at der var fremkommet dokumenter og oplysninger, som rejser tvivl om PET's overholdelse af regeringserklæringen fra september måned 1968 om, at registrering ikke må finde sted alene på grundlag af lovlig politisk virksomhed.
Kirsten Brosbøl (S), 2007-03-23:
Det, jeg sådan set har taget med herfra i dag, er, at i stedet for at gå positivt ind for det her forslag fra SF, som med en ganske lille økonomisk omkostning kunne rette op på det urimelige forhold, at enlige adoptanter ikke kan få det særlige børnetilskud, vil regeringspartierne og Dansk Folkeparti faktisk hellere – det er sådan, jeg klart har opfattet det her i dag – gå ind og fjerne børnetilskuddet for en lang række enlige forældre, som i dag nyder godt af det her børnetilskud.
Mattias Tesfaye (S), 2020-06-11:
Forslagsstillerne foreslår på den baggrund, at der øjeblikkeligt og med tilbagevirkende kraft, så det også dækker Hussein, indføres en betingelse i loven om, at overførsler bremses, og at allerede overførte penge søges tilbagebetalt, hvis den repatrierede under eller i en årrække efter repatrieringen begår voldsforbrydelser eller lignende.
Jakob Engel-Schmidt (M), 2025-05-15:
Man kan mene mange ting om mine politiske holdninger og de resultater, vi har lavet, men jeg håber, at der er en enighed i hvert fald i Kulturudvalget om, at vi har nået meget på 2½ år, dvs. medieforlig, filmaftale, museumsreform, flere kulturelle aktstykker, musikhandlingsplaner, morgensangsinitiativer, beskyttelse af kulturarvgenstande, penge til fortidsminder, undersøgelse af skulpturer i landskabet, en lang række initiativer på musik og film osv.
Knud Erik Hansen (SF), 2000-02-29:
Jeg mangler faktisk en åbenhed over for folk, der f.eks. på et tidspunkt har lavet noget, de ikke skulle lave, og som har fået deres straf, for uanset at de så i mere end en halv snes år har været i landet, ja, så kan de ikke få dansk statsborgerskab ifølge denne intolerance.
Kenneth Kristensen Berth (DF), 2016-12-08:
Det er så den regering, som De Konservative er medlem af i dag, og hr. Naser Khader krævede i Jyllands-Posten, at forhandlingerne skulle stoppes: »Det er hele pakken, der gør, at Tyrkiet ikke længere egner sig til at være et land, man skal forhandle med optagelse i EU om.
Ole M. Nielsen (KRF), 1998-04-16:
Men hvis så bare denne debat kunne føre til, at man inden for forligspartierne fik en nærmere konsultation og viden og en opfølgning af sagerne! Når vi her skal høre, at hr. Brian Mikkelsen som ordfører for et af forligspartierne skal få sådan en rapport som Cowiconsults ad omveje, tiltuske sig den og læse den, så kan jeg altså ikke forstå, at man kan være tjent med det interne samarbejde - undskyld, det kan jeg virkelig ikke. Men hvis denne debat kunne føre til, at man inden for kredsen virkelig kunne følge op på tingene, så synes jeg, det var flot.
Ole Sohn (SF), 2003-01-31:
Jeg vil gerne spørge hr. Kristian Thulesen Dahl, om han kan bekræfte to citater, som har været i Jyllands-Posten, jeg tror, det var den 11. november 2002, hvor hr. Kristian Thulesen Dahl er citeret for at sige: »Uden eksklusivaftaler er der intet, der forhindrer, at en dansk arbejdsgiver kan oprette en hel afdeling på sin fabrik med kun polakker, der får en meget ringere løn end deres danske kolleger.«
Torsten Schack Pedersen (V), 2013-12-11:
For jeg formoder da, at skatteministeren er enig i det princip, at når der er en uoverensstemmelse mellem EU-retten og dansk lov – og EU-retten så har forrang – så bør vi da så hurtigt som muligt tilpasse dansk lovgivning, så borgerne ikke bliver i tvivl om, hvad det er, de skal forholde sig til.
Hans Hækkerup (S), 2000-01-26:
Men med hensyn til spørgsmålet om danske militære enheders deltagelse i EU-ledede operationer er det klart, at det er noget, der har indvirkning på forsvarsområdet, og så fastslår det danske forbehold som bekendt, at Danmark ikke deltager i hverken udarbejdelsen eller gennemførelsen af de af Unionens afgørelser og aktioner, som har indvirkning på forsvarsområdet.
Aage Frandsen (SF), 2004-11-30:
Erfaringer har jo vist, at det ikke var tilstrækkeligt, og der er så siden – og det her lovforslag er en del af det – sket nogle forbedringer i retning af, at det nu skal være lidt lettere at komme til at modtage denne form for støtte og modtage den form for undervisning, som der ligger i lovforslaget.
Mogens Jensen (S), 2013-10-08:
Hvis man har et kulturhus, der i dag fungerer som biograf – altså hvor der er en biograf – og som samtidig fungerer med en masse kulturelle aktiviteter, så er der meget fornuft i, at man får skilt tingene ad i to dele: en pose penge går til biografdriften, og en anden pose penge går til de kulturaktiviteter, der foregår.
Eva Kjer Hansen (V), 2005-11-25:
Så må jeg også sige til Enhedslisten, at hvis man ikke engang kan glæde sig over dette lovforslag og de markante forbedringer, der nu bliver skabt for omkring 50.000 førtidspensionister, er det altså et ualmindelig udpræget sortsyn, der præger Enhedslisten.
Line Barfod (EL), 2004-02-26:
Det er den type afgørelser, hvor det simpelt hen er selve folks livsgrundlag, der kan være på spil, hvor det er vigtigt, at der træffes en korrekt afgørelse, og der er fastsat regler om partshøring, klagevejledning osv. for at sikre den korrekte afgørelse.
Henrik Svane (RV), 1999-03-19:
Gør det ikke stort indtryk på partiet Venstre, at så at sige samtlige de organisationer, der har afgivet høringssvar, netop omtaler udvidelsen af fortrydelsesretten fra 6 til 12 måneder som værende meget positiv og værende en mulighed for at give flere chance for at vende helt tilbage?
Søren Pind (V), 2011-03-18:
Men spørgsmålet er selvfølgelig: Hvad gør man i en situation, hvor der er tale om mennesker, som er kommet til Danmark, hvis sag har været igennem alle de myndigheder, der nu engang skal behandle den slags, og som er kommet frem til, at der ikke er basis for ophold i Danmark?
Morten Østergaard (RV), 2008-04-24:
Men det, diskussionen handler om, er: Er det klogere at ændre sin lovgivning, hvis man får den rådgivning, som vi f.eks. har fået af menneskerettighedskommissæren, inden man bliver trukket for Menneskerettighedsdomstolen, eller skal man i enhver henseende, som hr. Morten Messerschmidt foreslog, droppe kommissæren og så bare lade sagerne køre for domstolen, hvor vi ved at der både er 10 og 15 års ventetid?
Kirsten Jacobsen (FP), 1998-11-03:
Da vi havde de mange tvangsauktioner, som hele Folketinget var kede af, og som vi gjorde alt for at få bugt med, oplevede vi uendelig mange sager, hvor landmænd blev forhindret i at få foretaget fornuftig konvertering, fordi DLR sagde nej, og de landmænd endte på auktion, fordi de sad med 17 pct.s lån, hvor de kunne have nøjedes med meget mindre. Det er ikke rimeligt, at et realkreditinstitut på den måde i kraft af en monopolstilling er i stand til at bringe folk på tvangsauktion, når der står et andet institut, som er parat til at overtage hele møllen. Det andet eksempel drejer sig om noget, som man kommer ud for hver dag, nemlig kurssikring.
Morten Homann (SF), 2003-05-22:
På sin vis kan man sige med hensyn til det her forslag, at det kan være overraskende, at Dansk Folkeparti støtter det, men jeg vil sige, at det ikke overrasker mig, at Venstre og De Konservative fremsætter sådan et forslag, for på sin vis ligger det jo fint i forlængelse af den fritvalgsideologi, som man trækker ned over hovedet på alt og alle i det her land.
Peter Skaarup (DD), 2025-10-24:
Når det så er sagt, kunne jeg egentlig godt tænke mig at høre ministerens vurdering af, om det lovforslag her stadig væk sikrer, at man kan låne bøger på biblioteket, selv om man ikke har lovligt ophold, at man stadig væk kan blive anvist en lejlighed af kommunen, selv om man ikke har lovligt ophold.
Pernille Rosenkrantz-Theil (EL), 2005-06-14:
Det er da fint nok, at man kan blive hørt på, og det er da fint nok, at der kan blive skrevet noget M051S44234589KAJE.FM.FM Page 4559 Tuesday, November 8, 2005 5:59 PM ned i en protokol, men har man stemmeret, eller har man ikke stemmeret?
Joachim B. Olsen (LA), 2015-11-06:
Ikke desto mindre finder Advokatrådet, at disse bestemmelser, som der bliver lagt op til her, udgør en undtagelse til grundlovens udgangspunkt om boligens ukrænkelighed, og derfor finder de, at det ud fra et retssikkerhedsmæssigt synspunkt er kritisk, at man nu giver Finanstilsynet de her beføjelser.
Hans Christian Schmidt (V), 2003-05-15:
Jeg er enig i, at det er et problem, at miljømærkerne ikke i alle tilfælde har sat krav om indholdet af sundhedsskadelige stoffer, men når det er sagt, vil jeg gerne fremhæve, at der i mange kriteriesæt allerede er negativlister med stoffer, der ikke må indgå i et miljømærket produkt.